Høringskonsulentens endelige rapport (1)

Sag AT.40134 — AB InBev: begrænsninger af handel med øl

(2019/C 407/05)

(1) Udkastet til afgørelse, der er rettet til Anheuser-Busch InBev NV/SA, InBev Belgium BVBA/SPRL og InBev Nederland NV (under ét benævnt »AB InBev«) fastslår, at AB InBev begik en samlet og vedvarende overtrædelse af artikel 102 TEUF i perioden fra den 9. februar 2009 til den 31. oktober 2016 i form af forskellige former for praksis, der begrænsede importen fra Nederlandene af nogle af deres øl i Belgien med det overordnede formål at fastholde højere priser og opnå større fortjeneste i Belgien.

(2) I forlængelse af uanmeldte kontrolbesøg i 2015 hos en forhandler i Nederlandene og hos AB InBev i Nederlandene og i Belgien den 29. juni 2016 indledte Kommissionen proceduren efter artikel 11, stk. 6, i forordning (EF) nr. 1/2003 (2) og artikel 2, stk. 1, i forordning (EF) nr. 773/2004 (3) mod AB InBev.

(3) Den 30. november 2017 vedtog Kommissionen en klagepunktsmeddelelse.

(4) Efter adskillige udvekslinger mellem AB InBev og GD for Konkurrence afleverede AB InBev den […] ( 4 ) et formelt tilbud om at samarbejde med henblik på vedtagelse af en afgørelse i henhold til artikel 7 og 23 i forordning (EF) nr. 1/2003. Det indeholdt navnlig følgende: — en klar og utvetydig anerkendelse af AB InBev's fælles og solidariske hæftelse for overtrædelsen — en angivelse af den maksimale bøde, som AB InBev ville acceptere inden for rammerne af en samarbejdsprocedure — en bekræftelse af, at AB InBev var blevet tilstrækkeligt hørt om Kommissionens klagepunkter gennem klagepunktsmeddelelsen og på grundlag fuld adgang til Kommissionens sagsakter — et forslag til tilsagn, der skal sikre, at AB InBev vil angive de obligatoriske oplysninger om produktindhold på emballagen til de ølprodukter, der sælges af InBev Belgium, AB InBev France og InBev Nederland — en bekræftelse af, at tilsagnet er egnet og tilstrækkeligt til at sikre, at den i klagepunktsmeddelelsen beskrevne praksis ikke vil gentage sig, og at AB InBev vurderer, at parallelhandel på tværs af Nederlandene, Belgien og Frankrig vil blive styrket.

(5) I udkastet til afgørelse udtaler Kommissionen, at i betragtning af det effektive samarbejde leveret af AB InBev som beskrevet ovenfor bør bøden reduceres med 15 %.

(6) I overensstemmelse med artikel 16 i afgørelse 2011/695/EU har jeg undersøgt, om udkastet til afgørelse kun beskæftiger sig med klagepunkter, hvortil parterne har fået lejlighed til at fremsætte bemærkninger. Jeg konkluderer, at det er tilfældet.

(7) Jeg har ikke modtaget klager fra AB InBev eller tredjeparter vedrørende proceduremæssige aspekter. Jeg finder overordnet, at alle proceduremæssige rettigheder er blevet overholdt i denne sag.

Bruxelles, den 6. maj 2019. Joos STRAGIER

(1) I henhold til artikel 16 og 17 i afgørelse 2011/695/EU af 13. oktober 2011 vedtaget af formanden for Europa-Kommissionen om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(4) Der er redigeret i dele af teksten for at sikre, at der ikke videregives fortrolige oplysninger. I stedet for disse dele er der givet et resumé, der ikke er fortroligt, i firkantede parenteser, eller de er markeret med […].